AARHUS: Anklagerne er helt grundløse, og der er tale om fejlplaceret vrede mod samfundet.

Sådan lyder det fra Bruno Campo som en reaktion på de anklager, som en lang række kvinder i Guatemala har fremsat mod ham i mediet Nómada.

- Der er en kompleks situation i mit hjemland, og der er meget vrede og had. Derfor har nogle brug for at komme af med nogle ting, og de ting bliver nogle gange kanaliseret de forkerte steder hen, siger Bruno Campo, og afviser anklagerne.

- Det er nogle alvorlige anklager (fra Guatemala, red.), og det er meget smertefuldt og trist for mig at læse sådan nogle artikler. Der er masser af beviser, som kan afkræfte anklagerne og det har jeg overleveret til det danske politi, som jeg nu vil lade behandle sagen, siger han.